ททท. ไม่กังวลสถานการณ์ฝนตกหนัก น้ำท่วม คาดประชาชนจะเดินทางท่องเที่ยวในช่วงเทศกาลมากขึ้น
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวถึงการพิจารณามูลค่าผลกระทบต่อเศรษฐกิจไทยในแต่ละสัปดาห์ที่ผ่านมา พบว่ามูลค่าผลกระทบต่อเศรษฐกิจยังคงเพิ่มต่อเนื่องทุกสัปดาห์ อันเนื่องมาจากการชะลอตัวของการอุปโภคบริโภคภาคครัวเรือน รวมถึงฝนที่ตกมาเป็นระยะเวลานานติดต่อกัน อาจจะส่งผลกระทบต่อการตัดสินใจเดินทางท่องเที่ยวของกลุ่มนักท่องเที่ยวชาวไทย ในช่วงไตรมาส 3 นี้อย่างมีนัยสำคัญ รวมถึงการตัดสินใจเลื่อนการเดินทางไปยังไตรมาส 4 ของปี 2565 ทำให้เกิดปรากฏการณ์นักท่องเที่ยวกระจุกตัวในแหล่งท่องเที่ยว ในช่วงฤดูกาลท่องเที่ยวในช่วงปลายปี 2565 ได้อย่างไรก็ตาม หากสถานการณ์ฝนตกเกิดขึ้นสะสมเป็นระยะเวลานาน จะส่งผลต่อภาวะเศรษฐกิจชะลอตัวต่อเศรษฐกิจของประเทศไทยในภาพรวม จากการลดลงของรายได้ภาคประชาชนที่ส่งผลกระทบต่อการบริโภคภาคประชาชน การลดลงของรายได้ผู้ประกอบการ ซึ่งส่งผลกระทบต่อการจ้างงานและอัตราการว่างงานของกลุ่มนักศึกษาจบใหม่ รวมถึงความมั่นคงด้านพลังงาน ภาวะดอกเบี้ยและปัญหาสินค้าอุปโภค-บริโภคปรับตัวสูงขึ้น ถือเป็นการส่งผลกระทบโดยตรงต่อบรรยากาศการท่องเที่ยวของกลุ่มนักท่องเที่ยวชาวไทยในระยะยาวตลอดครึ่งปี 2565 จนถึงปี 2566